**Metelites** (m.kreik. Μετηλίτης νομός, *Metēlitēs nomos*), egyptiläisittäin **Wa-em-huu-ges-imenti** (egypt. 𓈧, *Wꜥ-m-ḥww-gs-jmntj*), oli muinaisen Egyptin nomos eli maakunta tai hallintopiiri. Se sijaitsi Ala-Egyptissä ja oli numeroltaan kyseisen alueen seitsemäs nomos.

Nomoksen alkuperäisen egyptinkielisen nimen suomennos on "Länsiharppuuna". Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Wa-m-huu-imenet*, *Ḥui-ges Imenti*, *Ḥui-ges Amenti* ja *A-ment*. Kreikankielisenä nimenä esiintyy joskus myös **Menelaites** (Μενελαίτης νομός, *Menelaitēs nomos*). Tutkimuksessa nomokseen viitataan usein tunnuksella L07.

Maantiede
---------

Meteliteen nomos oli yksi Ala-Egyptin kahdestakymmenestä nomoksesta, ja se oli numeronsa mukaisesti alueen seitsemäs nomos. Nomos sijaitsi Niilin suiston länsiosassa Niilin Kanobikos-suuhaaran eli Kanopoksen suuhaaran ja Bolbitinos-suuhaaran välissä.

Nomoksen pääkaupunkina (*mētropolis*) esiintyy yleensä Metelis eli egyptiläisittäin Per-Ha-neb-Imenti/Senti-nefer(t). Sen muihin kaupunkeihin lukeutui muun muassa Menelais.

Historia
--------

Meteliteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Nomoksissa tapahtui tuolloin kuitenkin paljon muutoksia, ja siksi nomoksella esiintyy useita nimiä, tai siitä erotettiin uusia nomoksia, joihin nimet viittaavat. Tutkimuksessa nomoksesta käytetään usein tunnusta L07, jolla siihen voidaan viitata nimenmuutoksista riippumatta.

Meteliteen nomos ja viereinen Heroopoliteen nomos (L08) luettiin jollakin tavalla yhdeksi alueeksi, jossa Metelites muodosti länsiosan ja Heroopolites itäosan. Tämä tulee myös ilmi niiden egyptinkielisistä nimistä "Länsiharppuuna" ja "Itäharppuuna".

Nomos tunnetaan Ptolemaios II Filadelfoksen aikaisesta tuloverotusta käsittelevästä papyruksesta (*Papyrus Revenue Laws*, *Rev. pap.*). Antiikin ajan kirjailijoista nomoksen mainitsevat Strabon, Plinius vanhempi ja Klaudios Ptolemaios nimellä *Menelaites*. Se tunnetaan myös nomoksen lyömistä roomalaisaikaisista rahoista. Pliniuksella ja Ptolemaioksella esiintyy myös nomos *Metelites* joko saman tai siitä erotetun nomoksen nimenä. Myös se tunnetaan roomalaisaikaisista rahoista.

Nomoksen pääjumala oli Hu. Faarao Senusret I:n niin kutsutussa Valkoisessa kappelissa nomoksen jumalana esiintyy Meteliteen ja Heroopoliteen jakamana "harppuuna ja nauha".

Lähteet
-------

1. 1 2  Metelites *Trismegistos*. Viitattu 19.10.2020.
2. ↑  Metelites Nomos *Pleiades*. Viitattu 19.10.2020.
3. ↑  Schweitzer, Simon D.: Wꜥ-m-ḥww-gs-jmn.tj *Ancient Egyptian Dictionary*. Viitattu 19.10.2020.
4. 1 2 3 4  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
5. 1 2 3  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
6. 1 2  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
7. 1 2 3  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
8. 1 2  List of places *Trismegistos*. Viitattu 19.10.2020.
9. 1 2 3  Lower Egypt province ('nome') 7 *Digital Egypt for Universities*.  2002. University College London. Viitattu 19.10.2020.
10. 1 2  Menelaites *Trismegistos*. Viitattu 19.10.2020.
11. ↑  Menelaites Nomos *Pleiades*. Viitattu 19.10.2020.
12. ↑  Menelais *Trismegistos*. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Metelites** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |